b'\n_START_ARTICLE_\nUra\xc5\xa1as\n_START_PARAGRAPH_\nUra\xc5\xa1as \xe2\x80\x93 dievas Mesopotamijos mitologijoje, vietin\xc4\x97 Dilbato miesto dievyb\xc4\x97. Sutuoktin\xc4\x97 \xe2\x80\x93 deiv\xc4\x97 Belet-ekalim. Pagal vien\xc4\x85 tradicij\xc4\x85 Ura\xc5\xa1as \xe2\x80\x93 dangaus dievo Anu prot\xc4\x97vis, o v\xc4\x97lesniais laikais imtas su \xc5\xa1iuo dievu tapatinti. Taip pat buvo tapatinamas su Ninurta. Mesopotamijos mitologijoje b\xc5\xabta ir deiv\xc4\x97s Ura\xc5\xa1, kuri kai kada laikyta Anu sutuoktine._NEWLINE_Ura\xc5\xa1as garbintas ir A\xc5\xa1\xc5\xabre, o Babilone buvo jo vardu pavadinti vartai. Manoma, kad vartai taip pavadinti pagal Dilbato miesto krypt\xc4\xaf (\xc4\xaf pietus nuo Babilono). Kaip Dilbato miesto dievyb\xc4\x97, Ura\xc5\xa1as minimas Hamurabio teisyno prologe.'